踵息齋
作者：張耒
朝代：宋

paragraphs: 物之有知者恃息，物之有息知爲賊。
天長地久載元氣，天地無心故無極。
君知一身誰主持，六塵緣影工伎兒。
發生變幻不暫止，令汝鼻息無停時。
喘呼呀呷生至死，去今已遠何由歸。
真人嗒然吾喪我，能使炎火爲寒灰。
中空無宰氣不使，內自升降如靈龜。
深之又深乃至踵，根深蒂固凝不動。
超然內外無死地，梨棗華實龍虎用。
真人示我尺素書，萬卷丹經不勞誦。
他年綠髮對銅狄，却視吾齋真作夢。